google/wiki40b huggingface dataset:
Bolivijos tarptautiniai santykiai

Bolivijos tarptautiniai santykiai su aplinkinėmis valstybėmis yra nuolatiniai ir geri, išskyrus su Čile. Su šia valstybe santykiai pablogėjo Ramiojo vandenyno karo metu 1879–1883 m. Karo metu Bolivijos ir Peru pajėgos kovojo prieš Čilės, o pastarosios pergalės Bolivijai pasekmė buvo Atakamos – vienintelio priėjimo prie jūros – praradimas.
Bolivijos tarptautiniai santykiai didele reikšme paremti ekonomika. Šalis tapo labai aktyvi tarptautiniame lygmenyje, kai tapo Amerikos šalių, organizacijos, Rio grupės ir Mercosur sąjungos nare. Bolivija taip pat yra Jungtinių Tautų bei kitų svarbių tarptautinių organizacijų narė. Bolivijos taikos palaikymo pajėgos nuolat laikomos Konge. 130 Bolivijos karių budi Gomos mieste.
Tradiciškai Bolivija turi labai gerus santykius su JAV. 1991 m. JAV nurašė apie 350 milijonų dolerių skolas, kurias Bolivija buvo įsiskolinusi JAV.
Darius Magdišauskas

Biografija

Trenerio darbą pradėjo švedų mėgėjų klube „Hillringsbergs“, po to 2006 m. gruodį tapo FK Šiauliai vyr. treneriu.
Vydūnas Sadauskas

Biografija

2005 m. baigė Trakų Vytauto Didžiojo gimnaziją ir įstojo į Vilniaus universiteto Teisės fakultetą.
2010 m. įgijo teisės magistro kvalifikacinį laipsnį. 2013 m. baigė Didžiosios Britanijos Sasekso universitetą, įgijo tarptautinės prekybos teisės magistro kvalifikacinį laipsnį.
Žmona Vita Sadauskienė.
Moka anglų ir rusų kalbas. Laisvalaikiu žaidžia krepšinį, mėgsta dviračių sportą, skaito literatūrą. Propaguoja sveiką ir aktyvų gyvenimo būdą.

Profesinė veikla

2008–2010 m. dirbo advokatų kontoros „Sadauskas ir partneriai“ teisininku.
2010–2012 m. – AB „Lietuvos geležinkeliai“ Teisės skyriaus vyriausiasis teisininkas.
2012–2013 m. – Londono „Pearl Linguistics Ltd“ viešojo sektoriaus vertėjas.
2013 m. – advokatų kontoros „Sadauskas ir partneriai“ advokato padėjėjas.

Politinė veikla

Nuo 2014 m. – Lietuvos laisvės sąjungos (liberalų) Trakų skyriaus pirmininko pavaduotojas. Buvo Lietuvos laisvės sąjunga (liberalai) kandidatas į Trakų rajono merus 2015 metų savivaldybių tarybų rinkimuose.

Visuomeninė veikla

Trakų rajone rengė akciją „Susitikime prie kavos puodelio“, kurios metų vyresnio amžiaus žmonės kviečiami pasivaišinti nemokamu kavos ar arbatos puodeliu  Trakų mieste organizavo ir rengė Zino Kazėno parodą "Lietuva - laisvės šalis", kurioje įamžintas Lietuvos žmonių kelias į nepriklausomybę.
Vokietijos žemės

Federalinės žemės ir Europos Sąjunga

Kuo labiau ES teisės aktas tiesiogiai paliečia kurią nors vieną iš Vokietijos žemių, tuo ji daugiau turi sprendimo galių, bendrą sprendimą dėl VFR pozicijos priimant Vokietijos Federacijos atstovybei. Kiekviena Vokietijos žemė Europos Sąjungoje turi savo atstovybę Briuselyje. Kiekviena – atskirą pastatą (tik Hamburgas ir Šlėzvigas-Holšteinas turi bendrą taip vad. „Hanzos biurą“, angl. Hanse-Office). Nekoordinuota atskirų žemių atstovybių veikla, savarankiški jų veiksmai ES institucijose, pasak Vokietijos užsienio reikalų ministerijos, susilpnina Vokietijos poziciją Europos Sąjungoje.
Antanas Nedzinskas

Biografija

Motina – Stasė Nedzinskienė, pedagogė, Alytaus Panemunės vidurinės mokyklos fizikos mokytoja ekspertė ir direktoriaus pavaduotoja ugdymui, keturias eilėraščių knygas išleidusi poetė.
Antanas Nedzinskas baigė Alytaus Panemunės vidurinę mokyklą, Vilniaus universiteto Komunikacijos fakultete studijavo bibliotekininkyste ir ryšius su visuomene (2000–2006 m.), jam suteiktas magistro kvalifikacinis laipsnis. Studijų metais Antanas Nedzinskas sudarė visatekstę gamtininko Vytauto Nedzinsko straipsnių duomenų bazę ir parašė knygą „Vytauto Nedzinsko pašaukimas" (išleista 2005 m.).
Nuo 2005 m. rugsėjo mėn. Antanas dalyvavo realybės šou „Dangus“, kurio metu atsiskleidė kaip savitą humoro jausmą turintis atlikėjas. Šou metu Antanas Nedzinskas rašė ironišką tinklaraštį.
2006 m. Antanas Nedzinskas dalyvavo Eurovizijos konkurso nacionalinėje atrankoje. 2007 m. tapo Dzūkijos senovinės technikos klubo  nariu, dalyvauja senovinės technikos žygiuose ir paraduose. Antanas Nedzinskas turi du automobilius „Volga" (GAZ-21); kolekcionuoja 1960–1990 m. lietuviškos estrados kūrinius: renka išlikusius įrašus (vinilines plokšteles).
2008 m. rinkimuose į Seimą Antanas Nedzinskas antrajame ture įveikė buvusį ministrą ir Seimo narį Vidmantą Žiemelį (atitinkamai 47,82 proc. ir 47,41 proc. balsų) ir buvo išrinktas į Seimą.
Bilsko piliakalnis

Bilsko piliakalnis (ukr. Більське городище) – piliakalnis Vorsklos dešiniajame krante, tarp Bilsko kaimo, Kotelevsko rajonas, Poltavos sritis ir Kuzemino kaimo, Ochtirsko rajonas, Sumų sritis, Ukraina. Didžiausia VI a. pr. m. e. – I a. įtvirtinta skitų gyvenvietė, užėmė 4400 ha.

Tyrimai

1906 m. piliakalnį tyrė Vasilijus Gorodcovas, 1958–1960 m. Maskvos ir Charkovo universitetai. Gyvenvietė buvo apjuosta apie 30 km ilgio, 3–4 m aukščio pylimu ir grioviais. Jos šiaurės rytinis ir vakarinis įtvirtinimai kartais vadinami Rytiniu (82 ha) ir Vakariniu (90 ha) piliakalniais. Aptiktos keturių pusiau žeminių liekanos, daug metalo dirbinių, gyvulių kaulų.
Šateikių Šv. evangelisto Morkaus bažnyčia

Istorija

Apie 1700 m. pastatyta medinė koplyčia, 1776 m. – medinė bažnyčia. Ji buvo Platelių parapijos filija. Jai 1794 m. dovanoti 2 margai žemės.
1860 m. minima maža bažnyčia, kurią išlaikė grafas Pranciškus Pliateris. Jai sunykus Pliateriai 1862–1875 m. pastatė dabartinę mūrinę bažnyčią (archit. Tomo Tišeckio projektas). 1909 m. sausio 1 d. bažnyčioje susituokė Mikalojus Konstantinas Čiurlionis ir rašytoja Sofija Kymantaitė-Čiurlionienė. 1915 m. vokiečiai išsivežė 3 bažnyčios varpus. 1926 m. įkurta parapija. 1935 m. pastatyta parapijos salė.
1945 m. raudonarmiečiai sudaužė bažnyčios vitražus. Po Antrojo pasaulinio karo kunigas Anicetas Kerpauskas (1921–1985) pastatė kleboniją.

Architektūra

Bažnyčia neogotikinė, kryžminio plano, vienabokštė, su pusapskrite apside. Šventoriaus tvora mūrinė.
Atolo brozas

Atolo brozas (angl. Atholl Brose, Athol Brose, Athole Brose) – škotiškas gėrimas, gaunamas maišant avižinį brozą, medų, viskį ir kartais grietinėlę (ši paprastai naudojama šventiškesnėmis progomis). Su grietinėle gamintas gėrimas yra gana panašus į Baileys Irish Cream ('Baileys airiškąjį grietinėlės likerį').
Atolo brozu kartais vadina ir Kranachaną, kuris gaminamas iš beveik tokių pačių ingredientų.
Pagal legendą gėrimas pavadintas pagal 1-ąjį Atolo erlą, kuris 1475 m. nuslopino sukilimą Škotijos aukštumose į maištininkų lyderio šulinį įpylęs tokio mišinio. Tokio mišinio paragavę maištininkai buvo lengvai sugaudyti.
Pranas Lapė

Pranas Lapė (g. 1921 m. sausio 11 d. Klaipėdoje – 2010 m. sausio 13 d.) – Lietuvos tapytojas, grafikas.

Biografija

1941–1943 m. studijavo Kauno taikomosios dailės institute. 1944 m. pasitraukė į Vakarų Europą, nuo 1945 m. gyveno Švedijoje. 1945–1946 m. studijavo A. Bekmano meno mokykloje Stokholme, 1946–1949 m. joje dėstė piešimą. Iliustravo žurnalą „Pragiedruliai“. Nuo 1949 m. gyveno JAV Niujorke, nuo 1957 m. Roveitone, Konektikuto valstija, nuo 1978 m. Čemberlene, Meino valstija. 1950–1956 m. dirbo Niujorko leidyklose „Donbleday“, „Scribners“, „Random House“, 1957–1978 m. – privačiose mokyklose, jose sukūrė dailės mokymo programų. 1998 grįžo į Lietuvą.
Didžioji tarybinė enciklopedija

Pirmasis leidimas

Pirmasis leidimas buvo išleistas TSRS CK Prezidiumo 1925 m. įsaku (Maskvoje).
Įžanginiame leidimo žodyje buvo rašoma: «Dėmesio centre – TSRS, mūsų ūkio statyba ir mūsų valstybingumo, taip pat tarptautinis revoliucinis judėjimas».
Leidykla – "Tarybinė enciklopedija" («Советская энциклопедия»). Vyriausiasis redaktorius – akademikas Oto Šmitas. Tiražas buvo apie 50–80 tūkst. egzempliorių.
Pirmojo leidimo Didžiosios tarybinės enciklopedijos apimtis – 65 tūkst. straipsnių, 12 tūkst. iliustracijų, daugiau kaip 1 tūkst. žemėlapių, apie 4,4 tūkst. lapų teksto. Kiekvieno pirmojo leidimo tome yra apie 8-10 spalvotų geografinių žemėlapių ir iki 20 iliustracijų atskiruose lapuose. Tekstai iliustruoti žemėlapiais, diagramomis, techniniais piešiniais. Didelė dalis iliustracijų yra medžio graviūros.
Pirmuoju leidimu buvo išleisti 65 tomai ir vienas papildomas, skirtas TSRS.
Tematinė struktūra atitiko laiko reikalavimus – gausu straipsnių iš ekonomikos, politikos ir tarybinės praktikos.

Trečiasis leidimas

Trečiojo leidimo vyriausiuoju redaktoriumi buvo 1964 m. Nobelio fizikos premijos laureatas Aleksandras Prochorovas. Leidimą sudarė 30 tomų ir vienas papildomas. 24 tomas sudarytas iš dviejų knygų, antra knyga skirta TSRS.
Velnio stalas

Velnio stalas (vok. Teufelstisch) – uola Vokietijoje. Žymiausias gamtos paminklas Vokietijos Pfalco regione (Reino kraštas-Pfalcas). Ši uola susidarė tuomet, kai Pfalce vyravo dykumų klimatas.
Senovės legenda pasakoja, kad šią uolą sustūmė jaunas stiprus vaikinukas. Vieną dieną jis keliavo uolėtais miškais. Artėjant nakčiai išalko, tačiau pakeliui nerado nė vieno tinkamo akmens prisėsti ir pasistiprinti. Vaikinas siaubingai įtūžo ir iš dviejų olų sustūmė stalą. Pavalgęs jis nukeliavo toliau. Ryte žmonės pamatę uolą, panašią į stalą, nusprendė, kad naktį čia puotauja velniai.
Gulbenės savivaldybė

Istorija

Savivaldybė sudaryta 2009 m. reformos metu iš Gulbenės rajono.
Rikinis svirplys

Žymenys

Sutrumpintas šachmatų uždavinių tarptautinis žymėjimas prasideda trumpiniu, nurodant užduoties tipą ir ėjimų skaičių.
Toliau seka sprendinių, ar dvynių skaičius.
Užrašant bokštinio svirplio ėjimus prieš ėjimą rašomos didžiosios raidės – „BH“, pav. BHc2-f5.
Šachmatų diagramose rikinis svirplys vaizduojamas kaip apverstas žemyn galva šachmatų rikis.
Rokantiškės

Istorija

XVI a. metraščiuose yra padavimų apie tai, kad Rokantiškėse pilį XI–XII a. buvo pastatęs kunigaikštis Alšis. Nuo 1506 m. Lietuvos Metrikos aktuose minimas Rokantiškių valsčius (o pačios Rokantiškės vadinamos karaliaus nuomojama žeme), 1798 m. šaltiniuose minimas Rokantiškių kaimas ir dvaras (iš viso buvo 146 gyventojai, 9 kiemai, 5 kampininkai). 1636 m. pastatytas popieriaus fabrikėlis. XIX a. 8 dešimtmečio pradžioje dvaro palivarko rytinėje pusėje pradėjo kurtis Naujoji Vilnia. 1968 m. prie Rokantiškių prijungtas Klonių kaimas.

Sportas

Rokantiškėse veikia 170 m ilgio Rokantiškių slidinėjimo trasa.
Grudeko žydų kapinės

Grudeko žydų kapinės (lenk. Cmentarz żydowski w Gródku) – žydų kapinės, įkurtos XIX a. Grudeko kaime. Kapinių teritorija 0,4 ha. Per II pasaulinį karą kapinės buvo sunaikintos. Kapinėse išlikę keli antkapių fragmentai.
Tiesa (Filadelfija)

Tiesa – geriausias lietuvių mėnesinis laikraštis, JAV lietuvių laikraštis, leistas 1926–1934 m. Filadelfijoje.

Istorija

Leido „Tiesos“ bendrovė.
Redaktorius Juozas Gustis.
Ypatingasis pasitarimas prie TSRS NKVD

Istorija

Pirmieji ypatingojo pasitarimo analogai buvo įkurti Rusijoje dar Petro I laikais.
Ypatingasis pasitarimas prie NKVD buvo įkurtas 1922 m. Tuo metu šis organas turėjo teisę nuteisti administracinei tremčiai (net išsiunčiant už RTFSR ribų) iki 3 metų.
1924 m. kovo 28 d. TSRS CVK Prezidiumas patvirtino naujus OGPU teisių nuostatus. Ypatingasis pasitarimas prie OGPU gavo teisę nuteisti kalėti lageryje iki 3 metų.
1934 m. lapkričio 5 d., panaikinus OGPU teisminę kolegiją, TSRS CVK ir TSRS LKT nutarimu buvo sukurtas Ypatingasis pasitarimas prie TSRS NKVD, kuris egzistavo iki 1953 m. rugsėjo 1 d.
Didžiojo teroro metais UP atliko pagalbinį vaidmenį. YP nuteisdavo kalėti lageriuose, kartais nuteisdavo tremčiai ar uždrausdavo būti stambiausiuose TSRS miestuose. Maksimali tremties, kuriai galėdavo nuteisti YP, trukmė buvo 5 metai, vėliau, nuo 1937 m. balandžio – 8 metai. Nuteisti ilgesniam laikotarpiui ar, juo labiau, mirties bausmei, Ypatingasis pasitarimas negalėjo, nes neturėjo tam teisės. Aukštą padėtį užėmusių represuojamųjų bylos paprastai atsidurdavo teismuose.
Per pirmąją 1934 m. pusę dar nepanaikinta OGPU Kolegija nuteisė 21234 žmones. Per antrąją pusę – 1057 žmones.
1935 m. YP nuteisė 33823 žmones, o 1935 m. gegužę įkurti trejetai prie NKVD valdybų – 122 726 žmones.
1936 m. Ypatingasis pasitarimas išnagrinėjo 21 222 žmonių bylas, o trejetai tuo pačiu laikotarpiu išnagrinėjo 148 411 žmonių bylas.
1938 m. lapkričio 17 d. LKT ir VKP(b) nutarimu buvo leista į Ypatingąjį pasitarimą prie NKVD perduoti tik tas bylas, kurios negalėjo būti viešai nagrinėjamos dėl operatyvinių priežasčių. Tačiau praktikoje į YP perduodamų bylų skaičius vis augo.
1939 m. viduryje, pagal A. Vyšinskio pranešimą CK Politbiurui, kiekviename YP posėdyje būdavo nagrinėjama nuo 200 iki 300 bylų. Dėl to labai abejotina, ar tos bylos galėjo būti normaliai išnagrinėtos.
1940 m. pabaigoje YP gavo teisę naudoti dar vieną bausmę – konfiskuoti neteisėtai įgytą turtą ar turtą, naudotą nusikaltimams atlikti.
1942 m. lapkritį YP, atsižvelgiant į karo laiką, gavo įgaliojimus nagrinėti bylas apie ypatingai pavojingus nusikaltimus tvarkai ir nuteisti bet kokioms bausmėms, įskaitant mirties bausmę. Šie įgaliojimai buvo tik karo metais. Per tą laiką pagal YP prie TSRS NKVD nuosprendžius buvo sušaudytas 10 101 žmogus.
Pasibaigus karui maksimali YP skiriama bausmė buvo 25 įkalinimo metai. 5-ojo dešimtmečio antroje pusėje YP prie NKVD (nuo 1946 m. – YP prie MGB) buvo pagalbinė, bet svarbi priemonė įforminant bylas prieš nacionalistinio pasipriešinimo tarybų valdžiai Pabaltijo respublikose bei Tarybinei Armijai Lenkijoje dalyvius. Į YP patekdavo bylos, kurių neimdavo nagrinėti teismai ir karo tribunolai. Ši praktika susiklostė karo metais, kai taip būdavo sprendžiamos tėvynės išdavikų ir hitlerininkų pagalbininkų bylos.
Medzilaborcė

Istorija

Svarbus prekybinis kelias iš Slovakijos vidinių rajonų vedė į Lenkiją per Lupkovo kalnų perėją. Rašytiniuose šaltiniuose miestas buvo paminėtas jau 1543 m. Medzilaborcė 1860 m. gavo miesto teises. Nutiesus perėjoje geležinkelio tunelį, po 1873 m. pagyvėjo ekonominiai ryšiai tarp Galicijos ir Austrijos-Vengrijos. Todėl mieste greitai daugėjo gyventojų, vystėsi amatai ir pramonė. Per I Pasaulinį karą miestas kentėjo nuo sugriovimų, jį buvo užėmusi carinės Rusijos kariuomenė. Susikūrus Čekoslovakijai, miestas tarpukaryje išgyveno ekonominį nuosmukį, daug gyventojų emigravo. Per II Pasaulinį karą apylinkėse vyko aktyvūs karo veiksmai, todėl miestas taip pat neišvengė sugriovimų. Iki 1960 m. buvo apygardos administraciniu centru. Juo vėl tapo 1996 m.

Demografija

Iki II Pasaulinio karo mieste gyveno 34.3% žydų, taip pat nemažą dalį sudarė ir rusėnai. 2001 m. duomenimis, tarp miesto gyventojų graikų katalikai sudarė 41.15%, stačiatikiai - 40.07%, Romos katalikai – 10.15%, netikintys – 4.94%, liuteronai - 0.33% gyventojų. Pagal tautinę sudėtį: 56.42% – slovakai, 34.16% – rusinai, 6.13% – ukrainiečiai, 1.11% – romai, 0.68% – čekai.

Įžymybės

Miestas žymus savo graikų katalikų bažnyčia, pastatyta 1878 m., ir stačiatikių bažnyčia. Medzilaborcė taip pat garsėja Andy Varholo šeimos modernaus meno muziejumi (Múzeum Moderného Umenia Andyho Warhola), įsteigtu 1991 m. Garsaus amerikiečių menininko šeimos šaknys – gretimame Mikovos kaime.
Maua

Istorija

Miestas įkurtas 1954 m., tais pačiais metais suteiktos miesto teisės.
Iš Vilkaviškio krašto kilęs poetas ir kun. Aleksandras Arminas (slp. Venancijus Ališas) Maua įkūrė kolegija, dabar vadinamą „Colégio Monsenhor Alexandre Venâncio Arminas“ . Prie kolegijos 2005 m. atidengtas įkūrėjo biustas, o viena iš miesto aikščių, prie kurios stovi ši mokykla, pavadinta A. V. Arminas vardu.
Keorlas

Keorlas (angl. Cearl; m. 625) – Mersijos karalius (606 – apie 625 m.). Tikėtina, Kinemundo sūnus ir Kreodo anūkas.
606 metais Keorlas tapo karaliumi, pakeitęs Mersijos soste sėdėjusį Pybą. Keorlas minimas kronikose tik jo dukros Kinesburgos santuokos su Edvinu kontekste, busimu Nortumbrijos karaliumi, kuris slapstėsi pas jį ištrėmimo metu.
Apie 625 metus Keorlas mirė ir sostą paveldėjo Penda, galimas jo pusbrolis.
BRICS

BRICS arba BRICS valstybės (dažn. sulietuvinama BRIKS valstybės) – šių valstybių grupės sutrumpinimas: Brazilija (B), Rusija (R), Indija (I),Kinijos Liaudies Respublika (C) ir Pietų Afrikos Respublika (S).
Siekdamos greičiau pasiekti supervalstybės statusą ir duoti atsaką JAV dominavimui pasaulyje, Rusija, Brazilija, Indija ir Kinija 2009 m. sukūrė BRICS organizaciją. 2010 m. prie šių šalių grupės prisijungė PAR. BRICS valstybėse – per 40 % pasaulio gyventojų. BVP sudaro apie 10 %, kasmet auga 5–10 %. Prognozuojama, kad BRICS valstybės pasauline BVP dalimi 2050 m. aplenks G7 valstybes. Siekdamos didinti įtaką, BRICS valstybės 2014 m. įkūrė BRICS Vystymosi banką. Naujasis bankas įkurtas kaip alternatyva vakarietiškiems Pasaulio bankui ir Tarptautiniam valiutos fondui. Naujasis bankas operuos pinigais infrastruktūros ir vystymo projektams BRICS priklausančioms šalims. Kiekviena šių šalių turės lygią dalį banko valdyme, nesvarbu, koks jos BVP dydis. Kiekviena BRICS narė pažadėjo įnešti vienodą 50 mlrd. dolerių pradinį kapitalą. Bankas įkurtas Šanchajuje, jo pagrindinis tikslas panaikinti JAV dolerio dominavimą tarptautinėje prekyboje.
BRICS narės rengia kasmetinius susitikimus. 2017 m. susitikimą rengė Kinija, jis vyko Siamene rugsėjo 3-5 d.
Nelson Évora

Nelsonas Evora (portug. Nelson Évora; g. 1984 m. balandžio 20 d.) – Žaliojo Kyšulio salų kilmės buvęs portugalų atletas, besispecializuojantis trišuolyje ir šuolyje į tolį. Jis buvęs olimpinis ir pasaulio trišuolio čempionas. Šiuo metu N. Evora rungtyniauja portugalų klube „Sport Lisboa ir Benfica“. Jis atstovavo Žaliojo kyšulio saloms iki 2002 m., kai jis tapo Portugalijos piliečiu.
N. Evora gimė Dramblio Kaulo Krante, kur jo tėvai atvyko gyventi iš Žaliojo kyšulio salų. Su šeima persikėlė į Portugaliją, kai jam buvo penkeri metai. Šeima įsikūrė Sintroje. Jis dar vis Žaliojo kyšulio salų rekordininkas šuolyje į tolį (7,57 m) ir trišuolyje (16,15 m).
Knarkimas

Knarkimas yra dažniausiai žmogui giliau įmigus (arba iš karto po mirties) per daug atsipalaidavusių gerklės raumenų (nors atsipalaiduoja ir minkštojo gomurio bei liežuvio raumenys) vibracijos sukelti dažniausiai nemalonūs garsai.
Įkvepiamas oras, patekdamas į organizmą, turi įveikti tam tikras kliūtis – siaurus kvėpavimo takus, didelį liežuvį, minkštąjį gomurį, padidėjusias tonziles arba adenoidus, iškrypusią nosies pertvarą ir padidėjusias nosies kriaukles. Juo siauresnis tarpas, pro kurį patenka oras, tuo didesne jėga jis veržiasi. Audinių vibracija didėja ir knarkimas stiprėja. Tačiau knarkimą skatina ne tik šios anatominės kliūtys – smarkiau knarkia nutukę, vartojantys alkoholį arba raminamuosius vaistus žmonės.

Knarkiančiųjų skaičius

Iš žmonių, vyresnių kaip 40 metų, 60 % vyrų ir 40 % moterų bent truputį epizodiškai knarkia. Tačiau tiktai 25 % vyrų ir 15 % moterų knarkia patologiškai.
Lee Yun-Yeol

Lee Yun-Yeol (g. 1984 m.), žinomas pseudonimu [Red]NaDa ar trumpiau tiesiog NaDa – profesionalus StarCraft ir StarCraft 2 žaidėjas iš Pietų Korėjos. Jis yra tris sykius iš eilės laimėjęs OGN StarLeague prestižinį StarCraft turnyrą, taip pat jam priklauso aukščiausio visų laikų KeSPA StarCraft reitingo rekordas. Lee Yun Yeol yra ilgiausiai išsilaikęs KeSPA reitingų top 30: nuo 2002 m. kovo iki 2009 m. gegužės. KeSPA reitingų pirmojoje vietoje jis yra išsilaikęs 17 mėnesių ir pakartojęs Lim Yo-Hwan pasiektą rekordą. NaDa yra tituluočiausias profesionalus StarCraft žaidėjas. Iki 2011 m. vasaros jam priklausė ir daugiausiai pergalių TV transliuojamuose mačuose rekordas, tačiau 2011 m. rugpjūčio 21 d. NaDą pralenkė Lee Jae Dong.
NaDa žaidė IS, KTS ir WeMade FOX komandose.
2010 m., pasibaigus kontraktui su WeMade Entertainment, Lee Yun-Yeol pradėjo profesionalią StarCraft 2 karjerą ir prisijungė prie oGs ("Old Generation Starcrafters") komandos. 2012 m. pradžioje perėjo į tarptautinę compLexity Gaming komandą ir naudojo coL.NaDa pseudonimą. 2012 m. rugpjūčio 19 d. paskelbė apie karjeros pabaigą.
Jonavos Santarvės vidurinė mokykla

Istorija

1949–1950 m. vykdant sovietinės švietimo sistemos reformą, Lietuvos gimnazijos pervadintos vidurinėmis mokyklomis, įvestas 11 metų vidurinis mokslas. Kiekviename klasių sraute Jonavos vidurinėje mokykloje mokėsi viena rusakalbių klasė. 1968 m. rugsėjo 21 d. atidarytas naujasis Jonavos vidurinės mokyklos pastatas, į kurį buvo perkeltos lietuvių moksleivių klasės. Naujoji mokykla oficialiai vadinosi Jonavos 1-oji vidurinė mokykla, o senajame pastate mokėsi rusakalbių mokinių klasės. Taip buvo oficialiai įsteigta Jonavos 2-oji vidurinė mokykla. Ji vėliau persikėlė į kitas patalpas (Neries pakrantėje, netoli tuometinės Jonavos 4-osios vidurinės mokyklos).
1998–2008 m. Jonavos „Santarvės“ vidurinė mokykla. 2008 m. rugsėjo 1 d. Jonavos „Santarvės“ vidurinė mokykla reorganizuota į Jonavos „Neries“ pagrindinės mokyklos „Santarvės“ skyrių.
Teodoras Denhofas

Biografija

Lenkų magnatų Denhofų giminės atstovas, „Vepris“ herbo savininkas. Durbės seniūno ir Lenkijos armijos pulkininko Germano Denhofo (m. po 1567 m.) ir Anos Joden sūnus. Broliai – Ernestas, Gerardas, Kristupas, Otas, Henrikas.
1609 metais Teodoras Denhofas minimas kaip Karūnos kariuomenės pulkininkas, vėliau vadovavo vokiečių pėstininkams. 1617 metais gavo Pernu vaivados pareigybę, 1620 metais buvo paskirtas Vendeno vaivada.
Olesnica

Istorija

Nuo viduramžių miestas garsėjo savo spaustuve, gimnazija ir monetų kalykla.
Tarptautinės teisės ir verslo aukštosios mokyklos Teisės fakultetas

Tarptautinės teisės ir verslo aukštosios mokyklos Teisės fakultetas – Tarptautinės teisės ir verslo aukštosios mokyklos struktūrinis padalinys, vykdantis teisės mokymą (Teisės fakultetas). Pradėjo veikti kaip Vilniaus teisės ir verslo kolegijos (VTVK) Teisės katedra, vėliau – kaip VTVK Teisės fakultetas.

Vadovybė

Dekanas doc. Raimundas Kalesnykas. Fakulteto administraciją be to sudaro katedrų vedėjai.
Butua karalystė

Istorija

Priešistoriniais laikais būsimosios Butua teritorijos (vadinamos Guruusva) priklausė Leonardo kopje kultūros arealui. Vėliau jas kultūriškai įtakojo Zimbabvės karalystė. Manoma, kad po šios karalystės žlugimo XV a. viduryje, teritorijas trumpam nukariavo Monomotapa. Tačiau mirus jos valdovui Matopei ir šalį ištikus vidinei krizei, karalystėje prasidėjo dezintegracijos procesai. Jų metu iki 1494 m. Butua įsitvirtino kaip nepriklausoma valstybė, valdoma Torva dinastijos. Šis faktas siejamas su mažai žinomu karaliumi Dlembeu.
Skirtingai nei šiaurinė kaimynė Monomotapa, Butua buvo gerokai mažiau žinoma ir tyrinėta. Nepaisant to, kad ji turėjo pagrindinius Zimbabvės aukso išteklius, aukso prekyba su svahiliais ir portugalais vyko daugiausia per Monomotapą, kuri buvo suinteresuota išlaikyti aukso prekybos monopoliją. Todėl apie karalystę tuometinių rašytinių šaltinių labai nedaug. Paprastai visos žinios apie ją gaunamos iš archeologinių šaltinių, daugiausia kasinėjant jos sostinę Khamį.
Po 1640 m. Butua kilo pilietinis karas, į kurį tiesiogiai įsikišo portugalai, atsiųsdami savo armiją. Konflikto metu Khamis buvo sugriautas, ir sostinė perkelta ryčiau, į Danamombę. Netrukus karalystėje įsigalėjo naujas kalangų pogrupis, rozviai, kurie įkūrė naują dinastiją ir užėmė Butua sostą Danamombėje.
Ūnikiai

Istorija

Ūnikiai šaltiniuose minimi nuo 1589 m.
Barzdų pagrindinė mokykla

Istorija

2007 m. rugsėjo 1 d. Barzdų pagrindinė mokykla prijungta prie Griškabūdžio vidurinės mokyklos ir pavadinta Barzdų pagrindinio ugdymo skyriumi. 2009 m. rugsėjo 1 d. Griškabūdžio vidurinės mokyklos Barzdų pagrindinio ugdymo skyrius tapo Barzdų pradinio ugdymo skyriumi.
Civilinė atsakomybė

Civilinė atsakomybė – teisinės atsakomybės rūšis; civilinės teisės subjekto būtinybė atsakyti už savo veiką (veikimą arba neveikimą). Atsakomybė tam tikrais atvejais gali kilti ir be kaltės.

Rūšys

Išskiriama prievolinė, sutartinė, deliktinė atsakomybė.
Pagal subjektus - antstolio, advokato, notaro atsakomybė ir kt.